Apr 04,2017
ఐసీఐసీఐ బ్యాంకు నెట్‌ 'డిజిలాకర్‌'
న్యూఢిల్లీ : ప్రముఖ ప్రయివేటు బ్యాంకింగ్‌ దిగ్గజం ఐసీఐసీఐ బ్యాంకు తమ రిటైల్‌ ఇంటర్నెట్‌ బ్యాంకింగ్‌ ప్లాట్‌ ఫామ్‌పై 'డిజిలాకర్‌' సదుపా యాన్ని అనుసంధానించినట్టు గ్రూప్‌ ఎగ్జిక్యూటివ్‌ అండ్‌ చీఫ్‌ టెక్నాలజీ అండ్‌ డిజిటల్‌ ఆఫీసర్‌ బి మాధివనన్‌ పేర్కొన్నారు. ఫలితంగా ఆన్‌లైన్‌ రెపోజిటరీ వేదిక ద్వారా ఐసీఐసీఐ బ్యాంకు ఆన్‌లైన్‌లో డిజిటల్‌ సర్టిఫికెట్లు, డాక్యుమెంట్లను ధృవీకరించడం, నిల్వ చేయడంతో పాటు జారీ చేయవచ్చునని తెలిపారు. ఈ మేరకు భారత ప్రభుత్వ ఎలక్ట్రానిక్స్‌- ఇన్‌ఫర్మేషన్‌ టెక్నాలజీ మంత్రిత్వ శాఖ (ఎంఈఐటీవై) కార్యక్రమంలో ఆయన వెల్లడించారు. ఈ అనుసంధానంతో ఐసీఐసీఐ బ్యాంక్‌కు చెంది, తమ ఆధార్‌ నెంబర్లను బ్యాంకు ఖాతాలతో మ్యాపింగ్‌ చేసిన సేవింగ్స్‌ ఖాతా వినియోగదారులు నేరుగా డిజిలాకర్‌పై నమోదు చేసుకోవడంతో పాటుగా ఈ సేవలను తమ ఇంటర్నెట్‌ బ్యాంకింగ్‌ ఖాతా ద్వారా వినియోగించుకోవచ్చునని తెలిపారు. ఈ సేవలను ఐసీఐసీఐ బ్యాంకు ఉచితంగా అందిస్తున్నట్టు తెలిపారు.
మీ స్నేహితులకు రికమెండ్ చెయ్యండి